10. การควบคุมภายใน

คณะกรรมการบริษัทมอบหมายให้คณะกรรมการตรวจสอบรับผิดชอบการสอบทานความเหมาะสมและความมีประสิทธิผลของระบบการควบคุมภายในที่ฝ่ายบริหารจัดให้มีขึ้น
เพื่อให้ระบบการควบคุมภายในของบริษัทและบริษัทย่อยเหมาะสม
เพียงพอที่จะปกป้องสินทรัพย์ของบริษัท และรักษาผลประโยชน์เงินทุนของผู้ถือหุ้น
โดยมีหน่วยงานตรวจสอบภายในทำหน้าที่ตรวจสอบการปฏิบัติงานของทุกหน่วยงานรวมทั้งทำการประเมินประสิทธิภาพและความเพียงพอของการควบคุมภายในและติดตามการบริหารจัดการความเสี่ยงเพื่อช่วยลดความเสี่ยงที่อาจส่งผลให้บริษัทและบริษัทย่อยไม่บรรลุวัตถุประสงค์
ที่ประชุมคณะกรรมการบริษัท ครั้งที่ 1/2547 ในวันที่ 27 มีนาคม 2547
โดยมีคณะกรรมการตรวจสอบเข้าร่วมประชุม ได้ให้ความเห็นเกี่ยวกับการควบคุมภายในของบริษัท
และพิจารณาอนุมัติตอบแบบประเมินความเพียงพอของระบบการควบคุมภายใน ทั้ง 5 ส่วน

10.1 องค์กรและสภาพแวดล้อม

  คณะกรรมการบริษัทกำหนดเป้าหมายการดำเนินธุรกิจประจำปีของบริษัท
  โดยกำหนดตัววัดผลการดำเนินงานประกอบด้วย ตัววัดทางการเงิน การเรียนรู้
  กระบวนการทำงาน ความพึงพอใจของลูกค้า
  และแจ้งให้พนักงานทุกคนทราบเพื่อปฏิบัติงานในความรับผิดชอบของแต่ละคนได้บรรลุเป้าหมาย

  ส่วนหนึ่งของสภาพแวดล้อมการควบคุมของบริษัท
  คือการจัดให้มีจรรยาบรรณทางธุรกิจขึ้นเป็นคู่มือใช้สำหรับคณะกรรมการและพนักงานทุกคนเพื่อเป็นแนวทางให้ถือปฏิบัติ
  พร้อมทั้งมีการประชาสัมพันธ์สื่อสารภายในบริษัทให้ทราบโดยทั่วถึง
  และได้แจกจ่ายให้กับทุกคนในกลุ่มบริษัท นอกจากนี้
  บริษัทยังได้ทำการปรับโครงสร้างองค์กรเพื่อให้สอดคล้องกับสภาพธุรกิจที่เปลี่ยนแปลงเพื่อหวังผลให้การปฏิบัติงานมีประสิทธิภาพมากยิ่งขึ้น

2.  การประเมินความเสี่ยงและการจัดการความเสี่ยง

  บริษัทได้มีการประเมินความเสี่ยงในระดับองค์กรและระดับกิจกรรม
  ระบุและวิเคราะห์ปัจจัยความเสี่ยง กำหนดวิธีการและผู้รับผิดชอบที่จะจัดการความเสี่ยงที่ระบุไว้

  บริษัทมุ่งหวังที่จะให้พนักงานทุกระดับตระหนักรู้ว่าการบริหารความเสี่ยงเป็นวัฒนธรรมองค์กร
  จึงได้มอบหมายให้คณะกรรมการตรวจสอบเป็นผู้สอบทานระบบการบริหารความเสี่ยงของบริษัทรวมทั้งได้จัดตั้งคณะกรรมการบริหารความเสี่ยงประกอบด้วยผู้บริหารระดับสูงของกลุ่มบริษัท
  เพื่อให้มีการนำการบริหารความเสี่ยงเข้าใช้งานทั่วทั้งกลุ่มบริษัทซึ่งคณะกรรมการชุดนี้มีพันธกิจที่จะต้องสนับสนุนให้มีการนำการบริหารความเสี่ยงเข้าใช้งานในทุกขั้นตอนของการดำเนินงานอย่างต่อเนื่อง

3.  กิจกรรมควบคุม

  บริษัทกำหนดแนวทางปฏิบัติในด้านการลงทุน กำหนดระเบียบ คำสั่ง
  เพื่อใช้ในการดำเนินการหลักของบริษัท
  และกำหนดอำนาจหน้าที่ปฏิบัติงานและอำนาจอนุมัติไว้อย่างชัดเจน
  เพื่อให้ผู้บริหารและพนักงานทุกระดับต้องปฏิบัติตามนโยบาย

4.  ระบบสารสนเทศและการสื่อสารข้อมูล

  บริษัทจัดให้มีข้อมูลที่สำคัญต่างๆ สำหรับคณะกรรมการบริษัทและผู้บริหารใช้ประกอบการตัดสินใจ
  มีการบันทึกและสรุปความเห็นของที่ประชุมไว้ในรายงานการประชุมของคณะกรรมการชุดต่างๆ
  บริษัทจัดให้มีสารสนเทศที่เหมาะสม เช่นมี Website ของบริษัท เพื่อให้ผู้ถือหุ้น นักลงทุน
  สามารถได้รับข้อมูลของบริษัทตลอดเวลา มีการสื่อสารข้อมูลภายในบริษัทในรูปแบบต่างๆ
  และสื่อสารให้ข้อมูลกับผู้ถือหุ้น นักลงทุนตามระยะเวลาที่เหมาะสม
  มีการจัดเก็บเอกสารประกอบการบันทึกบัญชีไว้ตามกฎหมายที่กำหนด

5.  การติดตามและการประเมินผล

  บริษัทฯมีการประชุมของผู้บริหารทุกสัปดาห์และตามวาระที่จำเป็น
  เพื่อพิจารณาและติดตามผลการดำเนินงานว่าเป็นไปตามเป้าหมายหรือไม่พร้อมทั้งรายงานต่อกรรมการบริหารบริษัท
  บริษัทจัดให้มีการติดตามและตรวจสอบการปฏิบัติงานต่างๆ
  โดยหน่วยงานตรวจสอบภายในและให้รายงานต่อคณะกรรมการตรวจสอบซึ่งมีการประชุมรวมประมาณปีละ
  5 ครั้ง
  สำหรับการติดตามผลในระหว่างปฏิบัติงานทุกหน่วยงานจะมีหัวหน้าหน่วยงานรับผิดชอบการสอบทานรายการที่สำคัญๆ

  ในการตรวจสอบงบการเงินของบริษัท โดยผู้สอบบัญชีรับอนุญาต
  ผู้สอบบัญชีได้สอบทานระบบการควบคุมภายในด้านบัญชีและการเงินของบริษัทเพื่อกำหนดแนวทางการตรวจสอบ
  ระยะเวลา และขอบเขตในการปฏิบัติงาน ในปี 2547
  ผู้สอบบัญชีไม่พบสาระสำคัญเพื่อเสนอแนะให้ บริษัทปรับปรุงระบบการควบคุมภายในแต่อย่างใด

คณะกรรมการบริษัทได้ให้ความเชื่อมั่นในระบบการควบคุมภายใน เนื่องจากทุกระบบ
และขั้นตอนการปฏิบัติงานของบริษัทได้มีการกำหนดผู้ปฏิบัติ ผู้อนุมัติ และผู้ควบคุมตรวจสอบ
โดยบริษัทได้มีการว่าจ้างผู้ตรวจสอบภายในจากหน่วยงานภายนอกเข้ามาตรวจสอบระบบการทำงานของบริษัท
และมีการประเมินผลการปฏิบัติงานทุก 6 เดือน ซึ่งผลการตรวจสอบที่ผ่านมา
ผู้ประเมินไม่พบว่ามีข้อบกพร่องที่มีนัยสำคัญ และบ่งบอกถึงความบกพร่องของระบบแต่อย่างใด
นอกจากนี้
บุคลากรของบริษัทยังได้รับการปลูกฝังให้ยึดมั่นว่าการปฏิบัติงานโดยมีวินัยอันดีจะส่งผลไปยังผลตอบแทนที่จะได้รับของทุกคนในองค์กร
ซึ่งเป็นการป้องกันการทุจริตที่เกิดขึ้นได้เป็นอย่างมาก
จะเห็นได้จากผลการดำเนินงานของบริษัทที่สามารถสร้างมูลค่าเพิ่มและความมั่นคงให้กับกิจการได้เป็นที่น่าพอใจ
ซึ่งเชื่อได้ว่าเป็นผลมาจากความร่วมมือ และความตั้งใจในการปฏิบัติงานของบุคลากรทุกคนในองค์กร